Tänase jutluse teema on: "Minu usk - minu tugevus."
Usk on üks võimas asi.
Me ei usu vaid sellesse, mida Jumal teeb,
vaid ka sellesse, kes Ta on.
Kui loodad vaid oma usu peale, ei jõua sa omadega kusagile,
kuid kui loodad Kristuse peale, võid jõuda, kuhu iganes.
Ma räägin tugevast usust, kuna mulle meeldib see mõte.
Me vajame tugevat usku, kuna see on see, mis tervendab.
Heebrealastele 11:33-34 räägitakse inimestest,
kes usu kaudu vallutasid kuningriike,
seisid õigluse eest, said kätte paljud tõotused
ning sulgesid lõvide suud.
See kõlab ikka päris tugeva usuna.
Ühtlasi kustutasid nad tule väe, pääsesid mõõgatera eest,
said nõtrusest tugevaks ja vägevaks sõjas
ning tõrjusid tagasi võõraste väed.
Mulle nii meeldib taoline usk.
Kas poleks imeline, kui kõik, mida puudutad, muutuks kullaks
ja sind saadaks kordaminek kõiges, mida teed?
Psalmid 1:1-3 ütleb:
"Õnnis on inimene, kes ei käi õelate nõu järgi
ega seisa patuste tee peal ega istu pilkajate killas,
vaid kel on hea meel Issanda Seadusest
ja kes uurib ta Seadust ööd ja päevad.
Siis ta on otsekui puu, mis on istutatud veeojade äärde,
mis vilja annab omal ajal ja mille lehed ei närtsi;
ja kõik, mis ta teeb, läheb korda."
Kas poleks imeline elada nii, et kõik, mida teed, läheb korda?
Usun, et nii ka läheb,
kuid see, milles kogeda kordaminekut, sõltub sellest, mida oma elus teed.
Kahjuks on elus nii,
et vahel lähevad korda ka väga valed asjad.
Olles täna 60-aastane, võin öelda, et elu ei ole vaid lust ja lillepidu,
vaid sageli ka omaette võitlusväli.
See tähendab üht väljakutset teise järel
ja just siis, kui oled ühe väljakutsega ühelepoole saanud,
lajatab teine sulle kohe kahe silma vahele.
Seetõttu ongi nii oluline mõista usus peituvat väge.
Minu meelest on usk nagu lihas -
selleks, et see oleks tugev, tuleb seda treenida.
Kui sa ei treeni oma usku aegadel, kui pead tõeliselt seisma usus,
ei ole sa õppinud ehitama üles vastuseise võitvat tugevat usku.
Kuidas aga siis ehitada üles tugevat, vankumatut ja püsivat usuelu?
Kuidas elada oma elu nii,
et saada usu kaudu vastuseid asjade osas, mis meie vastu tulevad?
Kuna elu on väljakutsete rohke, siis me vajame usku.
Kui poleks mingeid väljakutseid, poleks ka usuvõitlusi,
sest poleks ju tarvidust võidelda.
Piibel ütleb, et me oleme enam kui võitjad,
kuid ilma väljakutsete või vastuseisuta poleks meil ju midagi võita.
Võitja vajab midagi, mida võita.
Seetõttu ei tohiks me ka kunagi pettuda Jumalas,
kui kõik ei suju meie ootuste kohaselt
ja me seisame silmitsi raskustega,
sest need annavad me usule eesmärgi.
Meie usk Jumalasse on üks võimas asi.
Mõtlen isade peale...
Nende isade peale, kes oskavad juhtida teisi nende usuelus.
Kui aus olla, siis mind köidavad sellised isad ja mehed,
kes oskavad juhtida oma peret nende usuteekonnal.
Nad püsivad tugevate ja julgetena
ega lakka austamast Jumalat ka rasketel aegadel mitte.
Kui isal on selline usk, mida ta lapsed võivad imetleda,
siis see kannab endas suuri kutseid tulevastele põlvedele.
Taoline vankumatu ja armuline usk oskab hoida kinni õigsusest,
näha tõotuste täitumist ja sulgeda lõvide suud.
Millised need lõvid on, kelle lõugu Jumalasse uskujad sulgevad?
Taoline usk summutab ka tule väe ja pääseb pakku mõõgatera eest;
on võidukas sõjas ja paneb taanduma vaenlase väed.
Vot sellist usku tahaksin ma üles ehitada,
sest tean, et ilma Kristuseta olen täielik argpüks.
Seetõttu usun, et võin Jumala ja Tema Sõna kaudu
elada tugevat usuelu,
juhtida kogudust tugevas usus
ja ehitada ses samas tugevas usus üles ka kodusid.
Aamen?
Esimene asi.
Heebrealastele 11:33 räägitakse siis esmalt neist,
kes vallutasid usu kaudu kuningriike.
Usk, mis suudab vallutada kuningriike.
Kuningriike vallutav usk.
Vallutamine tähendab võitmist, vallutamist ja kellegi jõu alistamist.
Mis on sinu elus see, mille peaksid võitma või alistama?
Võib-olla mõni probleem või väljakutse, millega silmitsi seisad?
Elu ilma väljakutseteta oleks ju vinge!
Jumal andis Joosua kirja alguses Joosuale imelise tõotuse.
Mooses oli surnud ja Joosua kord oli juhtimine üle võtta.
"Kõik paigad, kuhu teie jalatald astub, annan ma teile,
nagu ma Moosesele olen öelnud."
Kõlab väga vinge tõotusena,
millega ei tundunud kaasas käivat mingeid väljakutseid.
Jumal lubas neile kogu maa-ala mägedest kuni suure mereni -
kõrbest kuni Frati jõeni ja kuni nende silm ulatas.
Samas aga ütles Jumal Joosuale seal 1 ptk's mitmeid kordi:
"Ole vahva ja tugev!"
Ta ütles seda nii salmides 6 ja 9: "Ole vahva ja tugev!"
Salmis 7 aga lausa: "Ole ainult vahva ja hästi tugev!"
Milleks Joosuale seda vahvust ehk julgust vaja läks,
kui Jumal oli juba nagunii tõotanud kõik need maad neile?
Jumal polnud siiski rääkinud talle kõike.
Vaatame 12 ptk'i.
Olen sellest juba korra jutlustanud, aga vaata, mida seal öeldakse.
Joosua 12:7 on öeldud järgmist:
"Ja need on maa kuningad, keda Joosua ja Iisraeli lapsed lõid..."
Salm 9: "Jeeriko kuningas - üks; Peeteli kõrval oleva Ai kuningas - üks;
Jeruusalemma kuningas - üks; Hebroni kuningas - üks;
Jarmuti kuningas - üks; Laakise kuningas - üks;
Egloni kuningas - üks; Geseri kuningas - üks;
Debiri kuningas...
Ja siis veel Gederi, Horma, Aradi, Libna, Adullami, Makkeda,
Peeteli, Tappuahi, Heeferi, Afeki, Lassaroni, Maadoni, -
Haasori, Simron-Meroni, Aksafi, Taanaki, Megiddo, Kedesi,
Jokneami, Doori, Gilgali ja Tirsa kuningas - kõiki kokku 31.
"Kõik paigad, kuhu teie jalatald astub, annan ma teile."
Selles tõotuses polnud sõnagi neist 31 kuningast,
kelle nad pidid ära võitma.
Olen võitnud oma elus mitmeid kuningaid
nagu kindlasti teiegi.
Kuid samas on veel palju asju, mida vallutada,
mis meile elus vastu seisavad.
Need võivad tunduda nii hingematvalt suurtena,
kuid täna võime meenutada kõiki neid võitlusi ja kuningaid,
kes on võidetud usu kaudu.
Oleme endiselt võitjate poolel, elu läheb edasi
ja Jumal täidab oma tõotusi.
Milliseid kuningaid pead sina võitma, et saada kätte Jumala tõotused?
Kas poleks vinge omada sellist usku, mis vallutab kuningriike?
Kuid kui tahad vallutada kuningriiki, pead esmalt vallutama kuninga;
seejärel muutma sõdurid relvituks ning lõpuks kuulutama välja võidu.
Jeesus on Jumala armust teinud suurepärase töö me eest,
röövides vaenlaselt relvad ja võites ära vaimumaailma -
kuningad ja valitsejad, kes üritavad takistada meid.
Seetõttu peamegi lootma Jeesuse ja mitte omaenda usu peale.
Kui usud Jeesusesse, saad aja möödudes näha,
kuidas su usk kasvab ja tugevneb.
Ühtlasi näed ka, milline vägi on selles peidus
ja usud veelgi enam Jumala ustavusse.
Tema peab kinni oma tõotustest.
Mõtlen sellele kõigele ja ka sellele,
mida Jeesus Kristus saavutas meie eest ristil surres.
Enne, kui Jeesus läks Taevasse, laskus Ta maa sügavustesse.
Ta läks alla põrgusse ja Piibel ütleb meile,
et Ta võitis seal ära Saatana, deemonite kuninga.
Kui Piibli aegadel võitis üks kuningas teist kuningat,
pani ta alistatud kuninga puuri ja tegi temaga läbi linna võidu-rongkäiku
nii et rahvas hõiskas nende möödudes ja tõi võitjale erinevaid kingitusi.
Nõnda samuti kirjeldab Piibel ka Jeesuse võitu Saatana üle.
Jeesus tegi Saatanaga samuti otsekui võidu rongkäiku läbi linna
ja rahvas ülistas Jumalat Tema võidu eest.
Mõtlen siinkohal Koloslaste kirja 2 ptk'le.
Mulle meeldivad need salmid.
Salmid 14-15 räägivad sellest, mida Jeesus on meie heaks teinud:
"Kustutades ära meie võlakirja koos määrustega, mis olid meie vastu,
ning selle on ta kõrvaldanud, naelutades selle risti külge.
Jumal on paljastanud valitsused ja meelevallad,
häbistanud neid avalikult, võidutsedes nende üle Kristuses."
Ta sõidutas neid läbi linna, tehes otsekui võidu-rongkäiku.
Kui sa usud Jeesusesse,
siis ma usun, et võid ka vallutada selle kuninga,
kes sõdib sinu vastu.
Lisaks sellele võid röövida valitsustelt ja meelevaldadelt nende relvad,
nagu siin salmis öeldi.
Jeesus kingib sulle võidu, millest võid rõõmu tunda.
Mitte võitu inimeste üle,
aga vaimude ja asjade üle, mis püüavad sulle vastu seista.
Mu soov on, et me kogudusel oleks selline tugev usk,
mis vallutab kuningriike, kui siin linnas edasi liigume.
Ma ei räägi siinkohal inimestest või teatud LA piirkondadest.
Räägin vastuseisust, mis püüab takistada Jumala tööd sinu elus.
Uskugem siis, et Jumal annab meile usku,
mis vallutab kuningriike.
Teiseks: usu kaudu hoidsid usklikud ka õiguse jalul.
Piibli kohaselt on meie oma õigus kui määrdunud räbalad -
sellest pole mingit tolku.
Ma vihkan eneseõigsust.
Õigsus Jumala ees tähendab aga seda,
et me rajame kõik sellele, mis Temas on õiget
ja mitte sellele, mis meis on valesti.
Eneseõigsus tähendab rajamist sellele,
mis meis on valesti ja selles pole mingit väge.
Kui aga usume Jeesusesse, saab Tema õigsusest ka meie õigsus.
See on ka ainuke põhjus,
miks võime kiita Jumalat pea püsti ja sirge seljaga.
Kui elaksime tuginedes omaenda nõrkustele ja ebaõnnestumistele,
roomaksime juba ammu mööda maad.
Seetõttu toetumegi Jeesuse väele ja tõotustele.
Psalmid 11:7 "Sest Issand on õiglane, ta armastab õiglust."
Issand vaid ei tee õiglasi tegusid, aga Ta ka on õiglane.
"Sest Issand on õiglane, ta armastab õiglust;
õiged saavad näha ta palet."
Olen elus õppinud seda, et see, kelle usume Jumala olevat,
määrab ära selle, mida me usume Teda tegevat.
Piibel ütleb väga selgelt, et Jumal on õiglane.
Psalmides 119:68 ütleb Taavet, et Jumal on hea ja teeb head.
Nii et kui sa usud, et Jumal on hea, siis sa usud sedagi, et Ta teeb head.
Paljud usuvad, et Jumal on vihane ja teeb vihast lähtuvaid asju.
Terrorism on paljuski seotud sellega, mida inimesed Jumalast arvavad.
Kui aga usud, et Jumal on õiglane ja on ka sinu õigsus -
et Ta armastab õigust ja pöörab oma pale õigete poole,
siis sa ei pea enam elama oma pattude
ja ebaõnnestumiste taaga all.
Sest kui elad selle taagaga, võid endiselt tunda,
et oled kaotanud igasuguse võimaluse kogeda Jumala õnnistusi
ja sa ei tunne end piisavalt väärilisena ülistada Jumalat.
Tundub, et kahetsustunne ei kao iialgi.
Halb enesetunne painab sind täiega.
Seetõttu tulebki elada Jumala tõotustele tuginedes,
kuna Tema on meie õigus ja õigsus.
Kui seda usume,
võime usu kaudu teha ka õigsuse tegusid.
Räägib ju Piibel ise usklikest, kes hoidsid õigsuse jalul.
Samas eneseõigsus ei toimi mitte.
Ka käsuseadusest lähtuv õigsus ei toimi.
Toimib ainuüksi Kristuse õigsus.
Kui usume, et Kristuse õigsus toimib meie elus,
hakkame nägema ka selle vilja.
Usun, et üks eluvaldkondi, kus õigsus võib toimida
ja kus võime saata ka korda õigsuse tegusid, on meie kõneviis.
Õpetussõnade 10 ptk's räägitakse palju õiglastest inimestest.
Salm 11: "Õiglase suu on eluallikas."
Kui lased oma suul olla eluallikaks,
tähendab see õigsuse tegusid ja inimeste julgustamist.
Kas su sõnad on eluallikaks, või hävingu kuulutajaks?
Usun, et meid on kutsutud rääkima õigsuse sõnu.
Me esindame Jumala õigsust,
mistõttu me sõnad peavad olema eluallikaks.
Kui tahad omada tugevat usku, roogi negativism välja oma kõnest.
Roogi see välja oma sõnadest, enne kui midagi üldse tegema hakkad
Vahel me ise isegi ei märka seda ma eludes.
Kuid me tahame elad nii, et hoiame kinni õigsuse väest,
nii nagu tolleaegsed ususangarid seda tegid.
See aga nõuab julgustavaid sõnu.
Sõnadest räägitakse ka salmis 21: "Õiglase huuled kosutavad paljusid."
Kuna me räägime õigsuse tegudest, siis keskendume oma kõneviisile.
"Õiglase huuled kosutavad paljusid."
Kui sinu lähedaste toitumus sõltuks sinu sõnadest,
siis kas nad saaksid korralikku rooga, või sureksid nälga?
Kõnelgem sõnu, mis on eluallikaks ja kosutaksid ning toidaksid paljusid.
Tahaksin, et minu kõne oleks eluallikas,
nii et siit lahkudes oleksid enam julgustatud kui siia tulles -
seda siis kõige osas, mis puudutab Jumalat, elu ja sind ennast.
Rääkigem elusõnu.
Õpetussõnad 10:25 ütleb:
"Kui torm üle käib, siis pole enam õelat,
aga õigel on igavene alus."
Tormid uhuvad õelad ära,
aga õigel on igavene alus. Kui vinge!
Kristuse õigsus annab sulle tugeva aluse,
millele rajada üks tugev usk.
Tugev usk ei tähenda seda, et sa ei kogeks võitluste raskust.
Mulle meeldib lugu Jeesusest ja Rooma sõjaväepealikust.
Sõjaväepealiku teenijatüdruk oli haige ning suremas.
Pealik palus Jeesuselt abi ja Jeesus lubas minna talle koju.
Samas pealik palus, et Jeesus ei läheks talle koju,
kuna ta ei pidanud end selle vääriliseks.
Samas oli ta positsiooniga mees, kellel oli käes palju maist võimu.
Ta oli ühtpidi ise võimudele alluv ja samas allus talle suur hulk sõdureid
Mees palus Jeesusel vaid öelda sõna
ja ta uskus, et ta teenijatüdruk paraneb selle peale.
Jeesus ütles, et Ta polnud kellelgi Iisraelis
näinud nii suurt usku.
See mees polnud isegi juut, vaid roomlane ehk siis pagan.
Ta ei lootnud omaenda väe ega õigsuse peale.
Ta lootis Jeesuse sõnale, et see võiks tuua elu ja võitu.
Me kõik peaksime niimoodi elama ja tahtma niimoodi elada.
Aamen. Mulle nii meeldib see.
Õpetussõnad 10:32 ütleb:
"Õiglase huuled teavad, mis on meelepärane."
Millised sõnad on meelepärased?
Kas negativism, vihased sõnad, kriitika ja tagarääkimine on seda?
On teatud sorti kõne -ja mõtteviisi, mis lihtsalt pole aktsepteeritavad.
See lihtsalt pole lahe!
Kui need endast maha jätame,
hakkab õigsus võtma maad nii me eludes kui kogudusteski.
See omakorda aga tõmbab inimesi meie poole.
Võidukas inimeses on midagi ligitõmbavat.
Ja isegi, et see võib tunduda pisut hirmuäratavana,
siis parim paik, kus tunda end võidukana, on kogudus
Usku täis atmosfäär ja elu sõnad võivad julgustada inimesi
ja ehitada neid üles.
Mu palve on, et me kogudusena oleksime alati sellised.
Ehk siis usklikud vallutasid usu kaudu kuningriike,
hoidsid alal õigluse ja nägid Jumala tõotusi täitumas.
Jumal ei püüa sind oma tõotustest eemal hoida.
Ta on Jumal, kes peab oma lepingut ja kes täidab oma tõotused.
5 Moosese 7:9 on öeldud, et Jumal peab oma lepingut
ja osutab oma heldust tuhandenda põlveni.
Nehemja raamatus räägitakse sellest,
kuidas Jumala rahvas polnud ustav oma Jumalale.
Nad olid unustanud kõik Tema teod ja nõuanded,
pöördudes tagasi oma vanade kommete juurde.
Kuid nad kisendasid Nehemja 9:32
"Ja nüüd, meie Jumal, suur, vägev ja kartustäratav Jumal,
kes peab lepingut ja osutab heldust."
Isegi, et meie vahel petame Jumalat, peab Tema ikka oma lepingut.
Tugev ja järeleandmatu usk ajab taga Jumala tõotusi
ja saab need ka kätte.
Millise tõotuse täitumist sa usud?
Ma ei usu, et Jumal mängiks sinuga kassi-hiire mängu,
hoides sind eemal oma tõotustest.
Usun, et Ta tahab, et päriksid Tema tõotused.
Jumal on ustav,
mis samas ei tähenda seda, et sa ei kohtaks oma teel väljakutseid.
Mõtlen siinkohal kahele sõnale,
mis on sarnased, aga samas mitte samad.
Piiblis on öeldud, et usklikud nägid tõotusi täitumas.
Ehk siis nad ainuüksi ei püüelnud nende poole.
Püüdlemine tähendab seda, et me üritame saada midagi
ja võib-olla läheb isegi õnneks.
Samas mõtlen sellele, kuidas Jumal käitub oma tõotuste suhtes.
Vahel me peame lihtsalt oskama võtta vastu Jumala poolt antud võitu.
Peame lihtsalt õppima käima Tema tõotustes
ja võtma need vastu.
Teinekord tuleb aga käituda jälle nii, nagu Paulus ütleb Filiplastele 3:13-14
"Ma unustan kõik, mis on taga, ja sirutun eesoleva poole,
ma püüdlen sihtmärgi poole,
Jumala üleva kutsumise võiduhinna poole Kristuses Jeesuses."
Paulus polnud veel saanud kätte seda,
mille Jumal oli talle valmis pannud.
Need kaks asja käivad käsikäes.
Vahel saame Jumalalt asju ainuüksi Ta tõotustele toetudes.
Vahel aga peame ka pürgima nende tõotuste täitumise poole.
On oluline mõista nende kahe aspekti vahelist tasakaalu
Me ei saavuta kunagi läbimurdeid,
kui püüame olla nende tõotuste väärilised.
Vahel piisab vaid sellest, kui võtame vabalt
ja võtame vastu Jumala annid.
Teisalt peame aga jätkuvasti pürgima Jumala kutse ja tasu poole.
Võin sulle täie julgusega lubada,
et kui loodad Jumala peale, kes peab oma tõotusi;
kui austad Teda kogu oma eluga ja loodad Tema tõotuste peale,
siis su elust saab üks võrratu tunnistus Jumala headuse, väe ja armu kohta.
Kui sead Jumala esikohale,
ei pea sa kohe kindlasti oma elu lõpus tõdema,
et see ei toiminud.
Kui teed seda kogu oma eluaja, täidab Ta ka sulle antud tõotused.
Ta annab sulle enamgi veel, kui oskad isegi paluda või mõelda,
tehes seda oma väe läbi Jeesuses Kristuses.
Mulle meeldib teenida Jeesust Kristust Kohe täiega!
Jumal täidab oma tõotused.
Jumala armust võid võita kõik oma elu kuningad,
kuninglikud väljakutsed-probleemid ja kõige tugevamagi vastuseisu.
Võid kogeda, kuidas Jumal täidab oma tõotused
nii su elus kui su elu kaudu.
Me Jumal on ustav Jumal, kes täidab oma tõotused.
Ta peab oma lepingut Jeesuse nimel.
Isa, ma palun nii televaatajate kui siinviibijate pärast.
Aitäh Sulle, et võime teenida Jumalat, kes peab oma tõotusi.
Palun, et näeksime oma teekonnal kuningriike langemas
ja võimatuna tundunud vastuseisu, mis seisis kui mäena me ees,
lihtsalt kadumas ja jäämas me selja taha.
Aitäh, et oled ustav oma Sõna suhtes.
Isa, ma palun, et inimesed näeksid Su ustavust toimimas
igas olukorras, millega nad silmitsi seisavad.
Me toome Sulle kogu kiituse ja au, Jeesuse nimel.
Tahan, et see raamat kõnetaks inimesi erinevatelt elualadelt,
sest usun, et igaüks on kutsutud elama, armastama ja juhtima
nii nagu Jeesus meile seda õpetas.
Kui me seda tõesti ka teeme,
on lausa hämmastav, kuidas see avab meile uksi
ja kingib meile uusi alguseid.
See raamat avab seda, kes mu isa on
ja tema loo läbi omakorda selle, kes ja mis on me kogudus ning Jumal.
Ta on alati olnud see sama - kirglik ja alandlik,
ehitades Jumala koda.
See nõuab ikka iseloomu, et teha seda kogu oma elu,
kuid see on see, kes Brian on.
Pole kahtlustki, et kõigis su asjades on parim alles ootel!
Raamat on saadaval nii E-raamatuna kui helikandjal.
Tunneme Bobbie'ga rõõmu inimestest, kes toetavad me kogudust.
Tahan, et teaksid - Jumala käsi on sinu elu üle.
Keskendume Jumalale ja inimestele, uskudes inimeste potentsiaali.
Kes ja kus iganes sa ka poleks,
millised iganes su olukorrad ja väljakutsed ka poleks -
tean seda, et kui loodad Jumala peale,
ja kuulutad oma olukordadesse elusõnu,
siis Jumala Sõna saab täituma.
Jumal peab oma tõotusi ja lepingut tuhandenda põlveni,
ehk siis veel pikalt tulevikuski.
Võid usaldada oma tuleviku ja järgnevad põlved Jumala hoolde,
kui vaid usud Temasse ja keskendud Talle
ning kuulutad elusõnu oma olukordade üle.
Kõigega, mis minus on
Ma laulan, sest Sa päästsid mu hinge
Laulan igavesti su armastusest
Teenin Sind kogu südamest
Kõigega, mis minus on
Jeesus
Tõlge: Anne-Ly Raukas